喺大五碼誕生後，大部分臺灣嘅電腦軟體都用咗大五碼嚟做內碼，加上後來倚天中文系統嘅普及，令後來嘅微軟windows3.x等系統亦都跟住用。雖然後來臺灣仲有各種編碼想取代大五碼，例如倚天中文系統後來推出嘅倚天碼、臺北市電腦公會所推動嘅公會碼等等，但係嗰陣時大五碼已經用咗多年，習慣唔容易改變，始終無法成爲主流字碼。